b'\n_START_ARTICLE_\nAladdin\n_START_SECTION_\nArgument\n_START_PARAGRAPH_\nBasada en el fam\xc3\xb3s conte Alad\xc3\xad i la ll\xc3\xa0ntia meravellosa, la trama se situa en l\'ex\xc3\xb2tic paisatge del m\xc3\xadtic regne \xc3\xa0rab d\'Agrabah. Alad\xc3\xad \xc3\xa9s un jove enginy\xc3\xb3s que, malgrat viure en un estat d\'extrema pobresa, somia casar-se amb la bella filla del sult\xc3\xa0, la princesa Iasm\xc3\xad. El dest\xc3\xad interv\xc3\xa9 quan l\'astut visir del Sult\xc3\xa0, el bruixot malvat Iafar, recluta Alad\xc3\xad perqu\xc3\xa8 l\'ajudi a recuperar la ll\xc3\xa0ntia meravellosa de les profunditats de la Cova de les Meravelles. El jove troba la ll\xc3\xa0ntia, on viu un geni que concedeix tres desitjos a qui l\'alliberi. Alad\xc3\xad es guanya l\'enemistat del visir, per\xc3\xb2 es fa amic del geni i amb la seva ajuda es fa passar per un pr\xc3\xadncep ric i ben plantat. Tanmateix, no aconseguir\xc3\xa0 impressionar la princesa per les seves riqueses, sin\xc3\xb3 per la seva forma de ser. Amb l\'ajuda dels seus amics Ab\xc3\xba (el seu mono ensinistrat), el Geni i una catifa voladora, Alad\xc3\xad intentar\xc3\xa0 salvar el regne del complot del malvat bruixot Iafar i a m\xc3\xa9s aconseguir els seus somnis.\n_START_SECTION_\nGui\xc3\xb3\n_START_PARAGRAPH_\nEl 1988, Howard Ashman va suggerir a Disney fer una adaptaci\xc3\xb3 musical animada de la hist\xc3\xb2ria d\'Alad\xc3\xad i la llantia meravellosa continguda en el recopilatori de contes \xc3\xa0rabs Les mil i una nits. Juntament amb el seu company, el compositor Alan Menken, Ashman va escriure un text preliminar sobre la hist\xc3\xb2ria i sis can\xc3\xa7ons per a la pel\xc2\xb7l\xc3\xadcula. Despr\xc3\xa9s d\'acabar el seu treball amb The Little Mermaid, els directors i productors John Musker i Rom Clements es van disposar a completar el gui\xc3\xb3, per\xc3\xb2 en la primavera de 1991, Jeffrey Katzenberg, cap d\'estudi de Disney per aquella \xc3\xa8poca, els va fer comen\xc3\xa7ar de nou, aquesta vegada ajudats pels guionistes Ted Elliott i Terry Rossio._NEWLINE_El gui\xc3\xb3 final va canviar bastant del que havia estat la idea original d\'Ashman i nom\xc3\xa9s es van conservar tres de les seves can\xc3\xa7ons. Entre els canvis fets a la pel\xc2\xb7l\xc3\xadcula hi havia: la supressi\xc3\xb3 dels pares d\'Alad\xc3\xad, el geni va passar de concedir il\xc2\xb7limitats desitjos a nom\xc3\xa9s els tres tradicionals, la princesa Jasmine va ser convertida en un personatge m\xc3\xa9s fort, i la personalitat d\'Alad\xc3\xad va haver de ser revisada per semblar "una mica aspra, com la d\'un jove Harrison Ford".\n_START_SECTION_\nProducci\xc3\xb3[cal\xc2\xa0citaci\xc3\xb3]\n_START_PARAGRAPH_\nL\'equip de disseny, encap\xc3\xa7alat per Richard Vander Wende i Bill Perkins, va estar influ\xc3\xaft per miniatures perses i l\'estil del caricaturista Al Hirschfeld._NEWLINE_El principal repte, en paraules del mateix director Musker, va ser aconseguir que els espectadors s\'interessessin en Alad\xc3\xad, ja que si no ho aconseguien la pel\xc2\xb7l\xc3\xadcula no sortiria b\xc3\xa9. El supervisor d\'animaci\xc3\xb3 Glen Keane, qui ja s\'havia encarregat d\'animar a la B\xc3\xa8stia a Beauty and the Beast i a Ariel a The Little Mermaid, va acceptar encarregar-se d\'Alad\xc3\xad. Keane va dissenyar el personatge de manera que se sembl\xc3\xa9s a l\'actor Cristian Afonso, encara que afegint elements derivats de Tom Cruise perqu\xc3\xa8 fos m\xc3\xa9s atractiu i del raper MC Hammer perqu\xc3\xa8 tingu\xc3\xa9s major flu\xc3\xafdesa de moviments.'